San Diego (bapor)

An galyon na San Diego tinugdok bilang sarong bapor na merkantil na dati darang pangaran San Antonio alagad ini dali-dali pinagliwat na magin boke de gera kan Armada Espanyol. Kan Desyembre 14, 1600, an San Diego, dusok-dusok sa armas asin mga merkansya nakipagbokbokan sa boke de gerang Olandes na Mauritius sa pagpapamayo ni Almirante Olivier van Noort. Nangyari an sagupaan harani sa Isla Fortune, Nasugbu, Filipinas. Palibhasa an San Diego sobrang gabat huli sa dara niyang mga kanyon, ini medyo tagilid ata ngani an mga labot kan kanyon mas hababa sa lebel kan dagat. An San Diego pati tinamaan tolos asin dai ngani nakasimbag putok, ini luminubog tolos.  An mga Olandes ipinag'usip na pigbabaradil asin piggagarod mga tripulante kan San Diego na nagngata' kuta na magsangkay sa Mauritius.

Pakalihis haros 400 na taon, an rugba kan San Diego nadukayan sa irarom kan dagat kan 1992 kan si Pranses na arkeologo maritimo na si Frank Goddio. Total na bilang na 34,407 na artifaks an nabawe pa sa bapor na rugba', mala ta an nagkakurua mga porselanang Tsino, mga katanang Hapon, mga kanyon na Portuges asin mga Mehikanong mga takal. An katiriponan na ini pigkaag sa eksibisyon asin ipigbyahe sa bilog na kinaban bago ini permanente nang isinaray sa Museo Nasyonal nin Antropolohiya igdi sa Manila, Filipinas. An Museo Naval nin Madrid nagtampok man kan siring na display.

Bibliograpiya

 
  – catalogue of the exhibition

Mga panluwas na takod
 Istorya kan bokbokan sa pag'ultan kan San Diego asin kan Mauritius, sa VOC Shipwrecks

Toltolan

 Ika-16 na siglong mga bapor
 Mga Naglalayag na mga Bapor kan Espanya
 Mga Kadamotan kan Museo Nasyonal nin Filipinas
Mga Kadamotan kan Museo Naval nin Madrid
Mga Rugba sa dagat nin Filipinas